เอดีบีฟันธงศก.ไทยโตได้5.5%
ขยายตัว2ปีติดแถมเงินเฟ้อตํ่ารัฐบาลเอกชนทุ่มงบฟื้นฟูน้ำท่วม
12 เม.ย. 2555

ขยายตัว2ปีติดแถมเงินเฟ้อตํ่ารัฐบาลเอกชนทุ่มงบฟื้นฟูน้ำท่วม
เอดีบี การันตีเศรษฐกิจไทย 2 ปี 2555-2556 โตแน่ 5.5% ผลรัฐและเอกชนทุ่มงบฟื้นฟู
น.ส.ลักษมณ อรรถาพิช เศรษฐกร ธนาคารเพื่อการพัฒนาเอเชีย ประจำประเทศไทย หรือเอดีบี เปิดเผยว่า เอดีบี คาดว่า เศรษฐกิจไทยในปีนี้จะขยายตัว 5.5% รวมถึงปี 2556 ที่คาดว่าจะขยายตัวที่ 5.5% เช่นกัน ซึ่งการเติบโตปีนี้เป็นการฟื้นตัวจากการขยายตัวเพียง 0.1% ในปีที่แล้ว 
อัตราเงินเฟ้อปีนี้ ได้มีแรงกดดันที่ลดลง และคาดว่าอยู่ที่ระดับ 3.4% และปี 2556 เงินเฟ้อจะลดลงเหลือ 3.3% 
สำหรับการเติบโตเศรษฐกิจปีนี้ ปัจจัยหลักจะมาจากการฟื้นฟูโครงการต่างๆ ของภาครัฐและเอกชนที่เกี่ยวข้องกับการป้องกันน้ำท่วม โดยดูได้จากตัวเลขเศรษฐกิจในช่วงเดือน ม.ค.และเดือน ก.พ.ที่ผ่านมาปรับตัวดีขึ้น โดยเฉพาะความเชื่อมั่นของผู้บริโภคและนักธุรกิจ ซึ่งการบริหารจัดการน้ำแบบองค์รวมในระยะยาวของรัฐบาลถือเป็นเรื่องเร่งด่วนสำหรับเศรษฐกิจไทยในช่วง 2 ปีนี้
นอกจากนี้ ยังมีปัจจัยสนับสนุนจากการเพิ่มขึ้นของค่าจ้างขั้นต่ำเป็น 300 บาทต่อวัน ในเดือน เม.ย. และการเพิ่มเงินเดือนข้าราชการ รวมทั้งการที่รัฐบาลออกมาตรการจูงใจสำหรับผู้ชื้อบ้านหลังแรกและรถคันแรก ส่งผลให้เกิดการเติบโตการบริโภคของภาคเอกชนด้วย 
อย่างไรก็ตาม เศรษฐกิจไทยยังมีปัจจัยเสี่ยงจากเศรษฐกิจยุโรป ที่ยังมีปัญหาและอาจถดถอยมากกว่าที่คาดการณ์ไว้ ซึ่งหากหนี้ยุโรปเลวร้ายลงจะกระทบต่อการส่งออกของไทย เนื่องจากไทยส่งออกไปยังยุโรปประมาณ 10% ของการส่งออกทั้งหมด 
อาจจะกระทบต่อจำนวนนักท่องเที่ยวจากยุโรปที่เข้ามาไทยด้วย เนื่องจากมีสัดส่วนถึง 27% ของจำนวนนักท่องเที่ยวต่างชาติทั้งหมด และยังมีปัญหาจากราคาน้ำมันที่ผันผวน รวมถึงอุทกภัยและภัยธรรมชาติอื่นๆ 
นายเคร็ก สเตฟเฟนเซน ผู้อำนวยการสำนักงานเอดีบี ประจำประเทศไทย กล่าวว่า เศรษฐกิจเอเชียในปีนี้จะขยายตัว 6.9% และเพิ่มขึ้นเป็นร้อยละ 7.3% ในปี 2556 โดยมีการบริโภคภาคเอกชนเป็นปัจจัยขับเคลื่อน หากเศรษฐกิจในยูโรโซนเลวร้ายลงอาจกระทบต่อการค้าโลกและเศรษฐกิจเอเชียได้ และทำให้เกิดปัญหาเงินทุนเคลื่อนย้ายรุนแรงจนไม่สามารถคาดการณ์ได้